U Federalnom ministarstvu okoliša i turizma je danas održan sastanak Federalne ministrice okoliša i turizma Dr Edite Đapo sa ambasadoricom Švicarske Nj.E. Andre Rauber Saxer.

Ambasadorica je izvijestila ministricu Đapo o podršci zemalja francuskog govornog područja -Međunarodne organizacije Frankofonija, koja predstavlja skup država, zemalja i regija koji koriste francuski kao nacionalni jezik, službeni jezik i jezik međunarodne komunikacije, koji će 23. marta obilježiti Međunarodni dan Frankofonije i dati podršku u rješavanju problema okoliša u BiH, sa posebnim osvrtom na problem deponije u Mostaru.

Na sastanku se razgovaralo o aktualnim problemima u vezi sa Deponijom Uborak. Ministrica Edita Đapo je izvijestila ambasadoricu u vezi sa aktivnostima koje je Federalno ministarstvo okoliša i turizma poduzimalo na rješavanju ovog problema, te istakla da je potrebno veće uključivanje kantonalnih institucija, kako bi svi, iz okvira svojih nadležnosti, zajedno djelovali u cilju pronalaska rješenja, posebno u toku definiranja nove lokacije za deponiranje otpada. Ambasadorica je sugerirala da se i Federalno ministarstvo zdravstva što više angažuje po ovom pitanju.

Ambasadorica Andrea Rauber Saxer je takođe prezentirala novi projekat koji će biti podržan u narednom periodu „The bright future of the Water Supply and Sanitation (WSS) Sector in Bosnia and Herzegovina“, koji će se uključiti sve nivoe vlasti i čiji je cilj poboljšanje i implementacija na svim nivoima institucionalnog i regulatornog okvira za vodne usluge, jačanje kapaciteta i uspostava finansijskih mehanizama usklađenih sa regulatornim okvirom, te uspostavljanje održivog sistema vodosnabdijevanja i vodnih usluga.

Ministrica Đapo je prezentirala probleme Federalnog ministarstva okoliša i turizma zbog neusvajanja seta zakona, koji su duže vrijeme u parlamentarnoj proceduri, posebno se osvrnuvši na problem neusvajanja Zakona o zaštiti okoliša. Takođe, spomenuto je da je Federalno ministarstvo okoliša i turizma pripremilo novi Zakon o zaštiti zraka, koji je kao nacrt usvojen na Predstavničkom domu Parlamenta FBiH, a koji uključuje ulogu institucija na polju klimatskih promjena.

Ministrica Đapo se zahvalila ambasadorici na pomoći i podršci koju Ambasada Švicarske kontinuirano pruža Bosni i Hercegovini.